Es liciten les obres de restauració del  Castell de Sagunt
27 d’octubre 2023

El procés de licitació de les obres per a la consolidació i restauració del Castell de Sagunt ja s'ha iniciat. El Ministeri d'Hisenda i Funció Pública ha fet públic l'anunci d'obertura del termini de presentació d'ofertes per part de les empreses interessades a executar la intervenció. «**Hem barallat molt perquè el Govern executara esta intervenció, que només és una xicoteta part de les obres que necessitem que es duguen a terme al nostre castell**», ha explicat l'alcalde de Sagunt, Darío Moreno.

Així, després de les pressions municipals, el Govern d'Espanya ha fet un pas més en el procés. L'alcalde de Sagunt ha rebut l'avanç amb «**satisfacció**», perquè el Govern per fi fa un pas avant «**en la necessària restauració del nostre patrimoni històric**». No obstant això, puntualitza: «**esta intervenció s'ha retardat constantment, amb la voluntat de carregar-ho a fons europeus, però generant més de dos anys de demora. Esperem que ara tot avanç sense cap complicació ni excusa**».

Les obres, finançades en el marc del Pla de Recuperació, Transformació i Resiliència, compten amb un pressupost base de licitació superior a l'1.200.000 €. Les empreses interessades podran optar a la licitació fins al 13 de novembre de 2023.

La intervenció, amb un període d'execució de 7 mesos una vegada comencen les obres, millorarà l'accessibilitat al monument, rehabilitarà diverses zones i, en definitiva, millorarà l'experiència de les i els visitants que acudisquen al Castell de Sagunt. «**Per part nostra, des de l'Ajuntament, continuarem reclamant la dignificació del nostre patrimoni i, en este cas, concretament d'una joia històrica com és el Castell, que necessita moltes més inversions, a més d'esta**», ha conclòs l'alcalde.

*   [](http://www.facebook.com/sharer.php?u=https://aytosagunto.es/va/actualitat/es-liciten-les-obres-de-restauracio-del-castell-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/es-liciten-les-obres-de-restauracio-del-castell-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/es-liciten-les-obres-de-restauracio-del-castell-de-sagunt/ "Linked In")
*   [](mailto:?body=https://aytosagunto.es/va/actualitat/es-liciten-les-obres-de-restauracio-del-castell-de-sagunt/)